**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO INVESTAVIMO, DIDINANT VIEŠOSIOS ĮSTAIGOS KLAIPĖDOS GREITOSIOS MEDICININĖS PAGALBOS STOTIES DALININKo KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 130 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos greitosios medicininės pagalbos stočiai (toliau – Įstaiga), didinant šios viešosios įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra Įstaigos steigėja ir vienintelė dalininkė, todėl Savivaldybė gali investuoti turtą, didindama šios viešosios įstaigos dalininko kapitalą.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 130 000,00 Eur, didinant Įstaigos dalininko kapitalą.

Lietuvos Respublikos vietos savivaldos įstatymo 6 straipsnio 17 punktas nustato, kad pirminė asmens ir visuomenės sveikatos priežiūra, sveikatos priežiūros įstaigų išlaikymas yra savivaldybės savarankiškoji funkcija. Siekiant užtikrinti tinkamą ir kokybišką šios funkcijos įgyvendinimą, tikslingas Savivaldybės, kaip steigėjos ir dalininkės, ***turtinis įnašas Įstaigai*** ***naujo greitosios medicininės pagalbos automobilio įsigijimui.*** Greitosios medicininės pagalbos iškvietimų skaičius didėja dėl COVID-19 pandemijos, nemažėjančio nelaimingų atsitikimų skaičiaus dėl autoįvykių, traumų darbe, apsinuodijimų cheminėmis medžiagomis ir kt. Taip pat, vykstant sveikatos apsaugos reformai, daugėja atvejų, kai sunkesnius pacientus reikia pervežti į kitas gydymo įstaigas.

Sprendimas investuoti finansinį turtą tenkina šiuos Įstatymo 22 straipsnio 2 dalyje 5, 7 ir 9 punktuose nurodytus investavimo kriterijus:

5)investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

7)iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

**3. Kokių rezultatų laukiama.**

Bus investuotas Savivaldybės finansinis turtas ir padidintas viešosios įstaigos Klaipėdos greitosios medicininės pagalbos stoties dalininko kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

130 000,00 Eurlėšos yra numatytos Savivaldybės strateginiame veiklos plane ir bus skiriamos iš Savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Savivaldybės turto investicija leis užtikrinti tinkamą Įstaigos veiklą, gerinti teikiamų paslaugų kokybę, užtikrinti tinkamą asmens sveikatos priežiūrą, teigiamą socialinį rezultatą bei veiksmingesnį savivaldybės funkcijos atlikimą.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Įstaigos 2020 m. finansinių ataskaitų rinkinys.
2. Įstaigos 2020 m. veiklos ataskaita.

Turto valdymo skyriaus vedėjas Edvardas Simokaitis